Tomáš, Erik, poslanec NR SR (2023-01-24):
Vážení kolegovia, kolegyne, viete, už ten vek, no, ak pobehnete, pán podpredseda, tak takto to vyzerá. Ďakujem veľmi pekne. Ale téma je vážna, takže už vážne. Viete, vládni kolegovia, tak ako ste nedôstojne vládli, tak aj nedôstojne odchádzate. Ja naozaj, naozaj nerozumiem, ako k tejto situácii vôbec mohlo dôjsť. Na jednej strane hovoríte, že sa snažíte jednoduchou úpravou ústavy prísť k predčasným voľbám, a pritom ju vkladaním nedemokratických prvkov, naopak, komplikujete. A na druhej strane úplne bez jediného racionálneho dôvodu sa idete dohodnúť vy sami na báze tej bývalej neslávnej štvorkoalície na septembrovom termíne volieb, ktorý nemá ale žiadnu logiku. Žiadnu logiku. Najprv k tej ústave. S údivom som sledoval pani Kolíkovú, ako hovorila, že veď oni chcú jednoduchou úpravou ústavy zabezpečiť, aby boli predčasné voľby, a na druhej strane do nej vkladáte tak nedemokratické prvky, akými sú nemožnosť vyvolania predčasných volieb referendom a zároveň zabetónovanie toho jednomandátového volebného systému. Toto je jednoduchý spôsob úpravy ústavy? Toto je tá jednoduchá cesta k predčasným voľbám? Nie. Až mám teda podozrenie, že tieto komplikované, nedemokratické prvky tam vkladáte práve preto, aby napokon tá ústava, ktorá má zabezpečiť predčasné voľby, neprešla. Mňa naozaj udivuje, ako napríklad hnutie OĽANO nechce mať referendum v ústave. Chcem pripomenúť, že po rozhodnutí Ústavného súdu ešte v júli v roku 2021 Ústavný súd vyzval politikov, aby doplnili takúto možnosť do ústavy. Čo vtedy vyhlásil Igor Matovič? Igor Matovič povedal, citujem: „Som hlboko presvedčený, že voliči opozície by takúto možnosť mali mať alebo mali mať možnosť rozhodovať o tejto otázke. “ Toto povedal Igor Matovič v júli. Ale poďme ešte viac do histórie. Veď Igor Matovič oblepil celé Slovensko v roku 2018 bilbordami o referende. Už sa celé Slovensko na tie bilbordy pozeralo a jednou z otázok, ktorú chcel Igor Matovič riešiť, bolo referendum. Igor Matovič chcel dokonca hĺbkové referendum o viacerých otázkach. Igor Matovič chcel znížiť kvórum na referendum, aby bolo skôr platné. Tak čo sa také stalo medzitým? Z veľkého priaznivca referenda je tu vlastne nepriateľ. A to isté sa deje pri tej druhej veci, ktorú chcete nasilu narvať do tej ústavy. A ja nemám problém s tým, že naozaj o zmene volebného systému by mala rozhodovať ústavná väčšina, nemám. Ale zase chcem poukázať na to vaše pokrytectvo. Čo ste mali vo volebnom programe? Veď vy ste chceli zmeniť ten systém, vy ste navrhovali zmeniť volebný systém tak, aby boli viac zastúpené regióny. Presne vám to odcitujem, aby ste počúvali z vlastného volebného programu, kolegovia. “Slovensko potrebuje nový a lepší volebný systém, ktorý dá viac moci ľuďom a menej elitám, pričom viac zohľadní potreby regiónov.“ Toto ste chceli vy oľaňáci a teraz odrazu to nechcete len preto, lebo ste malá strana bez štruktúr a asistuje vám pri tom druhá malá strana SaS-ka, ktorá je tiež bez regionálnych štruktúr? Toto je tá demokracia? Slávni demokrati! Tak načo komplikujete tú ústavu? Už mohlo byť odhlasované dnes. Už mohlo byť odhlasované. Už sme mohli mať základný zákon štátu, ktorý má mať demokratická krajina taký, že obsahuje možnosť vyvolania predčasných volieb buď skrátením si volebného obdobia samotnými poslancami, alebo referendom o predčasných voľbách. Ale vy ste dostali strach, pretože na toto referendum prišlo 1,2 mil. ľudí. A môžte si tu vymýšľať všelijaké báchorky o tom, že ďalších 3,2 mil. neprišlo. Vy dobre viete, že aj na voľby parlamentné príde maximálne 60 % ľudí. Viete dobre, že na voľby nechodí 100 % voličov, 4,4 mil. oprávnených voličov. A toto je pre vás jeden vážny výkričník. Preto komplikujete ústavu, pretože sa spoliehate na to, že ústava napokon nemusí prejsť. A budete si tu bačovať ďalej. Odvolaní. Chcem vám pripomenúť, vláda bola odvolaná, stratila dôveru v parlamente. Čo tu tá vláda ešte má robiť?! Fakt sa nehanbíte tu ešte 10 mesiacov od odvolania vlády poberať platy 5-tisícové vy ministri a využívať štátny aparát, asistentov, autá, všetko?! Keď raz tá vláda padla, ľudia očakávajú predčasné voľby čo najskôr. Nie o 10 mesiacov od odvolania vlády. Nebláznite, nebláznite! 70 % podľa posledného prieskumu ľudí chce predčasné voľby. A takmer 60 % chce predčasné voľby v júni. Tak prečo nevypočujete ten hlas ľudí? Čoho sa bojíte? Bojíte sa výsledku tých volieb? Igor Matovič, on keď sa prekecne, aj pravdu povie. On povedal, že ja, najväčší demokrat na Slovensku, chcem oddialiť demokratické voľby, aby voliči náhodou demokraticky nerozhodli o tom, že už nebudem pri moci. No toto je úžasné, skvelé! Toto, to ja neviem, jak ho toto mohlo napadnúť. Jak ho toto mohlo vôbec napadnúť?! No, je to strach. Je to strach z výsledku volieb. Však keď sa tak nebojíte, keď ste takí úžasní, prečo do tých volieb nejdete, veď keď ste takí skvelí, tak tí ľudia vás zvolia. Proste vy ste sa rozhádali, celá štvorkoalícia, ale na jednom sa viete dohodnúť napokon. Na jednej jedinej veci. A to je presne na tej, že ešte budeme pekne 10 mesiacov bačovať napriek tomu, že vláda je vlastne odvolaná, má obmedzené právomoci, veľa toho nedokáže, ale platíky budú bežať. Ja, fakt myslíte, že toto vám ľudia akože, pardon, budem slušný, zjedia? (Reakcia z pléna.) Je to o platoch, pán kolega, je to o platoch a o teplých miestach, o ničom inom to, pán kolega z OĽANO, nie je a ľudia sa na to pozerajú a môžte diskutovať, koľko chcete o tom. Takže ešte raz. Mrzí ma to, že je jasné, že OĽANO, to sa bude držať pri moci, koľko len vládze, SaS odrazu, SaS odrazu zase už tretiu vývrtku akože urobila, dobre, najprv bola bez podmienok tá ústava, teraz opäť, ZA ĽUDÍ, to už je vlastne strana v klinickej politickej smrti, takže to už nie je ani také dôležité, ale mrzí ma, musím to tu povedať, mrzí ma prístup hnutia SME RODINA. SME RODINA a Boris Kollár po tom, čo padla vláda v decembri, jasne povedal, že podobne ako prezidentka urobí všetko pre to, aby boli voľby v prvom polroku tohto roka, a následne podobne ako pani prezidentka začal uvoľňovať zo svojej podmienky a povedal, že môžu byť aj v septembri. Síce hovorí, že bude hlasovať za, aj za júnový termín volieb, ale to je len taká opäť vývrtka, pardon za výraz, pretože Boris Kollár bude síce hlasovať aj za júnové voľby, ale on dobre vie, že nie je dostatok hlasov za ne, ale bude hlasovať aj za septembrové, čo je v rozpore s jeho predchádzajúcim tvrdením. A pani prezidentka keby držala slovo, ona keby dodržala slovo, tak aj vás by pritlačila k júnovému termínu, pretože keby povedala, že buď bude, keď by dodržala to slovo, že buď budú voľby v prvom polroku tohto roka, alebo dám úradnícku vládu, ktorú ani vy, páni, nechcete, okrem SaS-ky ju nikto nechce, tak by vás viac ona aj Boris Kollár pritlačili k tým júnovým, k tomu júnovému termínu volieb. Je mi ľúto, že Boris Kollár aj prezidentka Čaputová otočili a zmenili názor v porovnaní s tým, čo hovorili v decembri, keď Eduard Heger odovzdával svoju demisiu. A musíte sa hanbiť, že celé Slovensko sa na toto pozerá, a hovorím, neexistuje jediný racionálny dôvod, neexistuje jediný logický, racionálny dôvod, prečo by mali byť voľby až v septembri. Tak vás chcem všetkých vyzvať, ešte sa spamätajte, nekomplikujte ústavu nedemokratickými prvkami, rýchlo ju schváľme, tá ústava bude platiť pre akúkoľvek vládu do budúcna a schváľme aj júnový termín volieb tak, ako si to želá väčšina občanov Slovenska. Ďakujem.